केन्द्रमा स्वर्ण जित्ने शर्मिलाको धोको
नवलपुरमा सम्पन्न गण्डकी प्रदेशस्तरीय राष्ट्रपति कप खेलकुदको एथलेटिक्समा बागलुङकी १४ वर्षीया शर्मिला बिक च्याम्पियन भएकी छन् । उनले ३ हजार मिटर दौड १३ मिनेट ४ सेकेन्डमा पूरा गर्दै स्वर्ण पदक जितेकी हुन् । १५ सय मिटर दौड जितेर गण्डकी प्रदेशमै च्याम्पियन धाविका बनेर चिनिइन् ।
बागलुङ — नवलपुरमा सम्पन्न गण्डकी प्रदेशस्तरीय राष्ट्रपति कप खेलकुदको एथलेटिक्समा बागलुङकी १४ वर्षीया शर्मिला बिक च्याम्पियन भएकी छन् । उनले ३ हजार मिटर दौड १३ मिनेट ४ सेकेन्डमा पूरा गर्दै स्वर्ण पदक जितेकी हुन् । १५ सय मिटर दौड जितेर गण्डकी प्रदेशमै च्याम्पियन धाविका बनेर चिनिइन् । उनले राष्ट्रिय प्रतियोगितासमेत खेलिसकेकी छन् । गत वर्ष ११ औं राष्ट्रपति खेलकुदमा उनी दोस्रो भएकी थिइन् । यसपालि हुने राष्ट्रिय खेलकुदमा स्वर्ण जित्ने उनको अठोट छ । ‘मैले आफ्नै टाइमिङमा प्रतिस्पर्धा गर्नुपर्नेछ,’ उनले भनिन्, ‘यो जितले अब राष्ट्रिय स्तरका अन्य दौड र म्याराथनमा भाग लिने इच्छा छ ।’गजबहादुर विककी माइली छोरी शर्मिला आफूले दौडेका प्रतियोगिताबाट रित्तो हात फर्केकी छैनन् । गत वर्ष पहिलो पटक दौडमा भाग लिएकी शर्मिलाको पाइला केन्द्रीय राष्ट्रपति रनिङ सिल्डसम्म पुग्यो । यसपालि उनले केन्द्रीय स्तरमा च्याम्पियन बन्ने धोको राखेकी छन् । गत वर्षको हौसलाले अहिले उनी फेरि १२ औं राष्ट्रपति खेलकुदको सामुन्ने पुगेकी छन् । पालिकाबाट जिल्ला हुँदै प्रदेशमा समेत च्याम्पियन भएकी शर्मिला आफ्नो टाइमिङ घटाउने योजनामा छिन् ।निसेल ढोर हुँदै बुकीसम्म पुगेर अभ्यास गर्दा उनको दौड्ने क्षमता बढेको शिक्षक लोकेन्द्र बुढाले बताए । ४ हजार ७ सय मिटर उचाइको बुकी लेकमा शर्मिला साथीहरूसँग नियमित भारी खेप्दै पुग्छिन् । हाइअल्टिच्युटसम्म दौडेकाले उनले प्रतियोगितामा भाग लिँदा सहज महसुस गरेको जिल्ला खेलकुद विकास समिति बागलुङका अध्यक्ष कुमार खड्काले बताए । आर्थिक रूपमा समस्या भएकाले पढ्ने लेख्ने कामसँगै खेलको अभ्यास गर्न शर्मिलालाई सम्भव छैन । गाउँघरको उकालीओरालीले मात्रै उनलाई यतिसम्म सक्षम बनाएको उनको भनाइ छ । शर्मिलाको गण्डकी प्रदशस्तरीय दोस्रो च्याम्पियनसिप सहभागिता हो । १ सय २० किमी पश्चिम निसिखेला गाउँपालिका–५ की शर्मिलाले जिल्ला स्तरीय खेलकुदमा भाग लिनका आउँदा मात्रै सदरमुकाम पहिलो पटक टेकेकी थिइन् । उनले त्यहीं दौड जितेर पोखरा हुँदै काठमाडौं देख्न पाएको बताइन् । यो पटक खेलकै कारण नवलपुर जान पाएको बताइन् । फागुन १० देखि १२ सम्म नवलपुरमा भएको बाह्रौ राष्ट्रपति रनिङ सिल्डको उपाधि भने कास्कीले जितेको थियो । कास्कीले १८ स्वर्ण, ११ रजत र २३ कांस्य पदकसहित टिम च्याम्पियन ट्रफी उचालेको हो । बागलुङ दोस्रो र म्याग्दी तेस्रो भएका थिए । बागलुङले १६ स्वर्ण, ६ रजत र १४ कांस्य तथा म्याग्दीले ९ स्वर्ण, १० रजत र ११ कांस्य पदक जितेका थिए ।